"Conozo un país onde'l mundu llámase / Zarréu Grandiella Picu la Mouta Paniceiros": lléase a ritmu de hip-hop, póngase-y una semeya atractiva, l'autor (Xuan Bello) con capuchón y sudadera y mirando pa la cámara con cara de voi comete los güevos, y namás nos queda la inversión correspondiente en publicidá y invitar a una mariscada a los primeres espades de la sedicente crítica lliteraria española. ¿Ye asina como se fabrica un fenómenu mediáticu? Pongamos que ye d'un xeitu asemeyáu. Pongamos que l'autor ta pol llabor d'abrir carreru y reivindica un sellu colectivu, un aire de familia que sólo respira y escribe n'asturianu, asimilable a una etiqueta de fácil llectura que, pol aquello de nun anovar por demás, pudiéremos bautizar Frixuelu Experience. Hala, yá tenemos marca. Tenemos rostru, y marca, y sólo nos queda animar a los medios con inyecciones bancaries. ¿Quién ye esi que firma llibros delantre de tanta xente? ¿Ye Arturo Pérez Reverte? ¿Ye Risto Mejide? ¡Non! ¡Ye Xabiero Cayarga! ¿Quién recibió'l Premiu Príncipe d'Asturies de les Lletres? ¿Juan Marsé? ¿Alfonso Ussía? ¡N'home, non! ¡Roberto González-Quevedo! ¿A quién tien que lleer Kevin pa la PAU? ¿A José Antonio Marina? ¿A Carlos Ruiz Zafón? ¡Home, bueno! ¡A Miguel Rojo, a quién si non! Y nin que dicir tien que, na llista d'eternos candidatos al Nobel, diba sonar un asturianu o dos. ¿Triunfalismu? Imposible: el triunfalismu ye un viciu de los pueblos que tienen sitiu propiu nel mapa, mientres que'l nuestru a lo más qu'aspira ye a acutar caseta en Fitur.